Shoyguning hisoboti, Rossiya jarimaga tortgan Google, “Z”ni ishlatmaslikka chaqirgan Qirg'iziston Milliy xavfsizlik qo'mitasi

Rossiya qo'shinlarining Ukraina hududlariga bostirib kirishi ortidan boshlangan urush 24 fevraldan buyon davom etmoqda. Quyida 21 aprel kuni sodir bo'lgan mazkur mojaroga aloqador asosiy yangiliklarni taqdim etamiz.
Ukraina bosh vaziri o'rinbosari Irina Vereshuk 20 aprel kuni Mariupoldan gumanitar yo'lak bo'ylab bor-yo'g'i to'rtta avtobus jo'nab ketganini aytdi.
Qayd etilishicha, evakuatsiya qilingan odamlar tunni Berdyanskda o'tkazgan va hozir Vasilevki yo'nalishida ketmoqda. Tez orada ular Zaporojega yetib kelishi kerakligi aytilgan. Ayollar, bolalar va qariyalarni Mariupoldan evakuatsiya qilish bugun ham davom etgan.
Dunyodagi eng yirik kriptobirja bo'lgan Binance Rossiyadan ochilgan, 10 ming yevrodan ortiq aktivlari bo'lgan hisoblar faoliyatini vaqtincha to'xtatib qo'ydi. Bunday mijozlar o'z mablag'ini faqat boshqa kripto hamyonlarga olib o'tishi mumkin bo'ladi. Shuningdek, cheklovlar Rossiyadan tashqarida yashovchi ruslarning hisoblariga ta'sir qilmasligi aytilgan.
Rossiya mudofaa vaziri Sergey Shoygu Vladimir Putinga Mariupol va “Azovstal” metallurgiya kombinatidagi vaziyat bo'yicha hisobot berdi. Putin zavodga hujum qilishni to'xtatishga topshiriq berdi.
Mudofaa vazirining so'zlariga ko'ra, Mariupol nazorat ostiga olingan, biroq “Azovstal” hududida hali ham “jangarilar mavjud”. Ta'kidlanishicha, hozir kombinatda 2000 nafardan ortiq “jangari” qamalga olingan bo'lib, 1,5 mingga yaqini taslim bo'lgan.
Bundan tashqari Putin mudofaa vaziriga qo'shinlarga minnatdorchiligini yetkazishni buyurgan. “Qo'shinlarga minnatdorchilik so'zlarini yetkazing. Iltimos, xizmat ko'rsatgan askarlarimizni davlat mukofotlari bilan taqdirlash bo'yicha takliflar kiriting. Bunday hollarda boshqacha bo'lishi mumkin emas, men ularning barchasi bilishini xohlayman: bizning tushunishimizcha, ularning barchasi qahramonlar”, — degan Rossiya rahbari.
Avstriya Rossiyadan neft import qilish va Rossiya neftini qayta ishlashni to'xtatdi.
Rossiya sudi Google’ni “Ukrainadagi maxsus operatsiya haqidagi soxta ma'lumotlarni” o'chirmagani uchun 11 million rubl (tahminan 141 million so'm — tahririyat) miqdorida jarimaga tortdi.
Qayd etilishicha, Moskva sudi Google’ni Ukrainadagi urush haqidagi yolg'on ma'lumotlarni, jumladan, qurbonlar soni, “shuningdek, ruslar va Rossiya rahbariyatiga qarshi ekstremistik bayonotlar”ni o'chirishni rad etish, shuningdek, ma'muriy huquqbuzarlik sodir etganlikda aybdor deb topgan.
Rossiya Davlat Dumasi raisi Vyacheslav Volodin Rossiya hozirda “hududlarini qaytarib olayotganini” aytdi.
Ma'lum bo'lishicha, Davlat Dumasida Markaziy bank raisi Elvira Nabiullina Markaziy bank ishi bo'yicha yillik hisoboti taqdim etilgan. Markaziy bankning xorijdagi oltin-valyuta zaxiralarini muzlatish masalasi muhokama qilinayotganda Volodin quyidagilarni aytgan:
“Bizdan ko'p narsa olingan. Hozir mamlakat o'z mulklarni ham, hududlarni ham qaytarib olmoqda. Biz pulni ham qaytarib olamiz va ular foizlarini ham to'laydi. Biz bunga ishonishimiz kerak”.
Eslatib o'tamiz, urush boshidan beri Rossiya rasmiylari “maxsus operatsiya” maqsadiga Ukrainani bosib olish kirmasligini bir necha bor ta'kidlagan.
Britaniya yana 26 nafar rossiyalik jismoniy va yuridik shaxsni sanktsiyalar ro'yxatiga kiritdi. Qayd etilishicha, ro'yxatga Rossiya Mudofaa vazirligining rasmiy vakili Igor Konashenkov ham kiritilgan.
Ukraina bosh vaziri o'rinbosari navbatdagi mahbuslar almashinuvi haqida ma'lumot berdi. Irina Vereshchukning so'zlariga ko'ra, 19 kishi ortga qaytarligan: 10 nafar harbiy (ulardan ikki nafari ofitser) va 9 nafari tinch aholi vakillari. Almashtirilganlar orasida yaradorlar ham borligi aytilgan. Rossiya tomoni ayirboshlash borasida hozircha izoh bermagan.
Qirg'iziston Milliy xavfsizlik qo'mitasi 9 may kuni “Z” harfi tushirilgan belgilarni ishlatmaslikka chaqirdi.
Qo'mita “Z” belgisi bo'lgan kiyim “millatlararo adovatni qo'zg'atishga hissa qo'shishini”, shuning uchun undan 9 may kuni foydalanmaslikni so'ragan.
Shuningdek, Qo'mita o'z bayonotida milliy adovatni qo'zg'atganlik uchun respublika qonunchiligida javobgarlik nazarda tutilganini eslatib o'tgan.